ΓΡΑΠΤΗ ΕΡΩΤΗΣΗ E-0656/98 υποβολή: Stιphane Buffetaut (I-EDN) προς την Επιτροπή (10 Μαρτίου 1998)

Θέμα: Ενισχύσεις προς τα ναυπηγεία

Οι αμερικανικές αρχές ανάγγειλαν ότι προτίθενται να θέσουν σε επαναλειτουργία το ναυπηγείο της Φιλαδέλφειας με μαζικές επιδοτήσεις, καταστρατηγώντας εμφανώς τη συμφωνία ΓΣΔΕ που περιλαμβάνει ρήτρα παγώματος («standstill») των μέτρων ενισχύσεως. Η Επιτροπή είχε κρίνει ότι το εν λόγω μέτρο ήταν αρκούντως δεσμευτικό και, ότι κατά συνέπεια, δεν χρειαζόταν να προβλεφθεί αύξηση του ύψους των ενισχύσεων προς τα ευρωπαϊκά ναυπηγεία.

Σχεδιάζει η Επιτροπή να εφαρμόσει στην Ευρώπη, στο πλαίσιο συμφωνίας ΓΣΔΕ που απέρριψε η Γαλλική Εθνοσυνέλευση, δεσμευτικά μέτρα τα οποία οι εταίροι της, από την πλευρά τους, δεν εφαρμόζουν;

Απάντηση του κ.Van Miert εξ ονόματος της Επιτροπής (8 Απριλίου 1998)

Η λεγόμενη ρήτρα «παγώματος», στην οποία αναφέρεται το Αξιότιμο Μέλος του Κοινοβουλίου, δεν αποτελεί μέρος της ίδιας της συμφωνίας του Οργανισμού Οικονομικής Συνεργασίας και Ανάπτυξης (ΟΟΣΑ), η οποία ακόμα δεν έχει τεθεί σε ισχύ, αλλά μέρος της Τελικής Πράξης των διαπραγματεύσεων για τη σύναψη της συμφωνίας. Σύμφωνα με τις διατάξεις αυτής, τα συμβαλλόμενα μέρη συμφώνησαν να μην αυξήσουν τα υπάρχοντα επίπεδα στήριξης ή να εισάγουν νέα μέτρα στήριξης εν αναμονή της έναρξης ισχύος της συμφωνίας. Η Επιτροπή κατανοεί την ανησυχία του Αξιότιμου Μέλους του Κοινοβουλίου για την προφανή παραβίαση αυτών των συμφωνιών από τις Ηνωμένες Πολιτείες. Η Επιτροπή έγραψε στις αμερικάνικες αρχές και ζήτησε περαιτέρω εξηγήσεις και λεπτομέρειες σχετικά με το περιεχόμενο των κανονισμών και τη συμμόρφωσή τους με τη ρήτρα «παγώματος».

Όσον αφορά την πολιτική ενισχύσεων της Κοινότητας, η Επιτροπή δεν προτίθεται να εφαρμόσει τις διατάξεις της συμφωνίας (η οποία απαγορεύει όλα τα μέτρα στήριξης εκτός από τις ενισχύσεις κοινωνικού χαρακτήρα για το κλείσιμο μονάδων και ενισχύσεις για έρευνα και ανάπτυξη) μέχρι την έναρξη ισχύος της συμφωνίας. Οι κανόνες της οδηγίας 90/684/ΕΟΚ για τις ενισχύσεις στη ναυπηγική βιομηχανία (όπως παρατείνονται από τον κανονισμό (ΕΚ) αριθ.2600/97 της 19ης Δεκεμβρίου 1997 που τροποποιεί τον κανονισμό (ΕΚ) αριθ.3094/95 για ενισχύσεις στη ναυπηγική βιομηχανία ((ΕΕ L 351 της 23.12.1997 ))) συνεχίζουν να εφαρμόζονται μέχρι τις 31 Δεκεμβρίου 1998. Η Επιτροπή έχει επίσης υποβάλει προτάσεις ((COM (97) 469 τελικό )) για ένα νέο ειδικό καθεστώς σε περίπτωση που η συμφωνία ΟΟΣΑ δεν τεθεί σε ισχύ. Αυτές προβλέπουν τη συνέχιση λειτουργικών ενισχύσεων μέχρι τις 31 Δεκεμβρίου 2000, όταν η προσοχή θα στραφεί σε άλλα είδη βοήθειας που θα προσφέρουν ισχυρότερα κίνητρα προκειμένου τα ναυπηγεία να βελτιώσουν την ανταγωνιστικότητά τους. Οι άλλες επιτρεπόμενες ενισχύσεις θα ήταν ενισχύσεις για το κλείσιμο μονάδων και ενισχύσεις αναδιάρθρωσης 7 περιφερειακές ενισχύσεις για επενδύσεις προς αναβάθμιση ή εκσυγχρονισμό τών υπαρχουσών εγκαταστάσεων 7 ενισχύσεις για καινοτομίες 7 ενισχύσεις για έρευνα και ανάπτυξη 7 και ενισχύσεις για την προστασία του περιβάλλοντος.

Όσον αφορά το ανώτατο όριο των λειτουργικών ενισχύσεων, τούτο έχει παραμείνει στο 9% από το 1993 παρά το γεγονός ότι σκοπός της οδηγίας είναι η σταδιακή μείωση του επιπέδου ενισχύσεων. Η πλειοψηφία των κρατών μελών δεν φαίνεται να συμφωνεί ως προς την αύξηση του επιπέδου των ενισχύσεων. Επιπλέον, τούτο θα ήταν ασυμβίβαστο όχι μόνο με τους κανόνες της ρήτρας standstill του ΟΟΣΑ, στους οποίους το Συμβούλιο έχει επιβεβαιώσει την προσκόλλησή του, αλλά και αντίθετο με τον στόχο των προτάσεων της Επιτροπής για ένα νέο καθεστώς.